Vukicevic-sponsor ut mot Antidoping Norge
Det har gått halvannet år siden antidopingbyrået ble tipset om de svært kontroversielle epostene Vukicevic skal ha sendt til en legevenn på Balkan. Først i høst sprakk saken - i media. - Hvorfor gikk ikke Antidoping Norge til friidrettsforbundet, Norges idrettsforbund eller Olympiatoppen med informasjonen de satt på? spør tidligere sponsorkonge i DNB-konsernet, Jacob Lund. I de omstridte epostene stiller Vukicevic konkrete spørsmål om forbudte stoffer som testosteron og veksthormoner. Han navngir også to utøvere som skal ha benyttet seg av stoffene. Detaljrikdommen i beskrivelsene er oppsiktsvekkende. Men denne informasjonen hevder Vukicevic at eks-kona Turid Syftestad har forfalsket. Det var hun som ga dokumentene videre til Antidoping Norge i 2011.Der ble saken henlagt fordi man mente at forholdet var foreldet: Det mulige lovbruddet skjedde i perioden 2001 til 2003.Som tidligere sponsorsjef i DNB har han vært med på å pøse penger inn i norsk friidrett gjennom en årrekke. Christina Vukicevic hadde lenge en personlig kontrakt med selskapet. - Hva tenker du om innholdet i epostene? - Det vil jeg ikke uttale meg om, siden Petar sier at de er manipulert. Men saken virker veldig spesiell, erkjenner Lund. VG Nett har grunn til å tro at friidrettsforbundet ikke fikk se epostene Antidoping Norge satt på, da partene møttes like etter at saken eksploderte i media.Antidoping Norge avfeier kritikken fra den tidligere sponsorkongen: - I dagens lovverk hos Norges idrettsforbund er en sak først offentlig når det blir tatt ut påtalebegjæring, sier daglig leder Anders Solheim. - Ville det vært problematisk for dere å ta en snarvei - bruke «sunn fornuft» - og tipse noen i særforbundet? - Det kunne vært problematisk ut fra hensynet til rettsikkerheten og personvernet. I dag gjør lovene til idrettsforbundet at en sak ikke er offentlig før det er vedtatt å gå til anmeldelse. Dersom norsk idrett mener at vi skal gi informasjon videre, så må det være forankret i loven. Men jeg forstår at spørsmålet stilles, siden dette kan være med på å forebygge doping. - Forstår du at dere for enkelte kan fremstå som litt passive i denne saken? - Ja, men man må ta hensyn til rettssikkerhet og personvern. Vi sitter i dag på mye informasjon som vedrører norsk idrett, men som vi ikke gir videre fordi det ikke er grunnlag for å gå til anmeldelse, sier Solheim.Etter at saken først sprakk i Dagbladet, og en rekke andre medier kastet seg på, ba Norges friidrettsforbund om at Antidoping Norge skulle gjenoppta granskingen av Petar Vukicevic. Ønsket er oppfylt, og mandag morgen måtte Turid Syftestad ifølge TV2 forklare seg for antidopingbyrået. Hun disponerte lenge felles epostkasse med Vukicevic, før paret skilte lag i 2003. I fjor ble saken mot Vukicevic vurdert som foreldet av Antidoping Norge. Det er ikke nødvendigvis tilfelle lenger: - Vi har fått nye opplysninger som vi mener det er interessant å se nærmere på, sier Anders Solheim til VG Nett.
Tidligere sponsorkonge Jacob Lund (60) rister på hodet over Antidoping Norge sin håndtering av saken mot Petar Vukicevic (56).